สรุปภาวะตลาดต่างประเทศ ประจำวันที่ 22 พ.ย. 2565
สรุปภาวะตลาดต่างประเทศ ประจำวันที่ 22 พ.ย. 2565
สรุปภาวะตลาดต่างประเทศ ประจำวันที่ 22 พ.ย. 2565
23 พ.ย. 2565

ดัชนีดาวโจนส์ตลาดหุ้นนิวยอร์กปิดพุ่งขึ้นเกือบ 400 จุดในวันอังคาร (22 พ.ย.) ขณะที่ดัชนี S&amp;P500 ปิดที่ระดับสูงสุดในรอบ 2 ปีครึ่ง หลังจากเบสท์บาย ซึ่งเป็นบริษัทค้าปลีกสินค้าอิเลกทรอนิกส์รายใหญ่ของสหรัฐเปิดเผยผลประกอบการที่ดีเกินคาด นอกจากนี้ การดีดตัวขึ้นของราคาน้ำมันยังเป็นปัจจัยหนุนหุ้นกลุ่มพลังงาน
ดัชนีเฉลี่ยอุตสาหกรรมดาวโจนส์ปิดที่ 34,098.10 จุด พุ่งขึ้น 397.82 จุด หรือ +1.18%, ดัชนี S&amp;P500 ปิดที่ 4,003.58 จุด เพิ่มขึ้น 53.64 จุด หรือ +1.36% และดัชนี Nasdaq ปิดที่ 11,174.41 จุด เพิ่มขึ้น 149.90 จุด หรือ +1.36%
ตลาดหุ้นยุโรปปิดปรับตัวขึ้นในวันอังคาร (22 พ.ย.) โดยได้แรงหนุนจากการทะยานขึ้นของหุ้นกลุ่มน้ำมัน ขณะที่นักลงทุนจับตาการเปิดเผยข้อมูลเศรษฐกิจของยูโรโซน ท่ามกลางการส่งสัญญาณที่ไร้ทิศทางจากผู้กำหนดนโยบายเกี่ยวกับแนวโน้มอัตราดอกเบี้ย
ทั้งนี้ ดัชนี STOXX 600 ปิดที่ 436.22 จุด เพิ่มขึ้น 3.16 จุด หรือ +0.73%
ดัชนี CAC-40 ตลาดหุ้นฝรั่งเศสปิดที่ 6,657.53 จุด เพิ่มขึ้น 23.08 จุด หรือ +0.35%, ดัชนี DAX ตลาดหุ้นเยอรมนีปิดที่ 14,422.35 จุด เพิ่มขึ้น 42.42 จุด หรือ +0.29% และดัชนี FTSE 100 ตลาดหุ้นลอนดอนปิดที่ 7,452.84 จุด เพิ่มขึ้น 75.99 จุด หรือ +1.03%
ตลาดหุ้นลอนดอนปิดปรับตัวขึ้นในวันอังคาร (22 พ.ย.) แตะระดับสูงสุดในรอบ 2 เดือน โดยหุ้นกลุ่มน้ำมันดีดตัวขึ้นหลังจากโบรกเกอร์แนะนำซื้อหุ้นน้ำมัน และยังขานรับรายงานข่าวที่ว่า กลุ่มโอเปกพลัสไม่ได้กำลังหารือเกี่ยวกับการเพิ่มการผลิตน้ำมัน
ดัชนี FTSE 100 ตลาดหุ้นลอนดอนปิดที่ 7,452.84 จุด เพิ่มขึ้น 75.99 จุด หรือ +1.03%
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกในวันอังคาร (22 พ.ย.) หลังจากซาอุดีอาระเบียได้ออกมาปฏิเสธรายงานข่าวของหนังสือพิมพ์วอลล์สตรีท เจอร์นัล โดยยืนยันว่าซาอุดีอาระเบียและสมาชิกของกลุ่มประเทศผู้ส่งออกน้ำมัน (โอเปก) ไม่ได้หารือกันเกี่ยวกับการปรับเพิ่มกำลังการผลิต
ทั้งนี้ สัญญาน้ำมันดิบ WTI ส่งมอบเดือนม.ค. เพิ่มขึ้น 91 เซนต์ หรือ 1.1% ปิดที่ 80.95 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนม.ค. เพิ่มขึ้น 91 เซนต์ หรือ 1% ปิดที่ 88.36 ดอลลาร์/บาร์เรล
สัญญาทองคำตลาดนิวยอร์กปิดบวกเล็กน้อยในวันอังคาร (22 พ.ย.) โดยได้แรงหนุนจากการอ่อนค่าของสกุลเงินดอลลาร์และการร่วงลงของอัตราผลตอบแทนพันธบัตร ขณะที่นักลงทุนจับตารายงานการประชุมของธนาคารกลางสหรัฐ (เฟด) เพื่อหาสัญญาณบ่งชี้ทิศทางอัตราดอกเบี้ยของเฟด
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 30 เซนต์ หรือ 0.02% ปิดที่ 1,739.90 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 17.7 เซนต์ หรือ 0.85% ปิดที่ 21.049 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 7.8 ดอลลาร์ หรือ 0.79% ปิดที่ 995.7 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 4.50 ดอลลาร์ หรือ 0.2% ปิดที่ 1,857.50 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันอังคาร (22 พ.ย.) ขณะที่นักลงทุนจับตารายงานการประชุมของธนาคารกลางสหรัฐ (เฟด) เพื่อหาสัญญาณบ่งชี้ทิศทางอัตราดอกเบี้ยของเฟด
ทั้งนี้ ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.57% แตะที่ 107.2230
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 141.21 เยน จากระดับ 142.13 เยน และอ่อนค่าเมื่อเทียบกับฟรังก์สวิส ที่ระดับ 0.9523 ฟรังก์ จากระดับ 0.9592 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.3383 ดอลลาร์แคนาดา จากระดับ 1.3446 ดอลลาร์แคนาดา และอ่อนค่าเมื่อเทียบกับโครนาสวีเดน ที่ระดับ 10.6440 โครนา จากระดับ 10.7110 โครนา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.0299 ดอลลาร์ จากระดับ 1.0243 ดอลลาร์ ขณะที่เงินปอนด์แข็งค่าขึ้นสู่ระดับ 1.1884 ดอลลาร์ จากระดับ 1.1815 ดอลลาร์